PRAHA (ČTK) - Predseda českej vlády Josef Tošovský včera zoznámil členov Poslaneckej snemovne ČR s vládnym programovým vyhlásením a požiadal poslancov o vyslovenie dôvery. Pred ním sa na poslancov s odporúčaním, aby vládu podporili, obrátil aj prezident Václav Havel. Poslanci hodnotili prezidentov prejav a taktiež vládne vyhlásenie zdržanlivo. Poslanecké kluby o podpore vlády rokovali včera dopoludnia. Po Havlovom prejave, v ktorom prezident rekapituloval, ako vznikla Tošovského vláda, a po prednesení vládneho vyhlásenia bola schôdza prerušená. Predseda ČSSD Miloš Zeman včera po prerušení varoval Poslaneckú snemovňu, že pokiaľ nebude akceptovať požiadavky, ktorými ČSSD podmieňuje svoju podporu vláde Josefa Tošovského, neodporučí svojim 58 poslancom hlasovať za dôveru vláde. Zeman sa v tomto zmysle vyjadril v úvode včerajšej rozpravy v snemovni o vládnom programovom vyhlásení. Rokovanie po večernom prerušení bude pokračovať dnes.